
Pakuotės lapelis: informacija vartotojui

Olopatadine UNIMED PHARMA 1 mg/ml akių lašai (tirpalas)
olopatadinas

Atidžiai perskaitykite visą šį lapelį, prieš pradėdami vartoti vaistą, nes jame pateikiama Jums svarbi informacija.
· Neišmeskite šio lapelio, nes vėl gali prireikti jį perskaityti.
· Jeigu kiltų daugiau klausimų, kreipkitės į gydytoją arba vaistininką.
· Šis vaistas skirtas tik Jums, todėl kitiems žmonėms jo duoti negalima. Vaistas gali jiems pakenkti (net tiems, kurių ligos požymiai yra tokie patys kaip Jūsų).
· Jeigu pasireiškė šalutinis poveikis (net jeigu jis šiame lapelyje nenurodytas), kreipkitės į gydytoją arba vaistininką. Žr. 4 skyrių.

Apie ką rašoma šiame lapelyje?

1. Kas yra Olopatadine UNIMED PHARMA ir kam jis vartojamas
2. Kas žinotina prieš vartojant Olopatadine UNIMED PHARMA
3. Kaip vartoti Olopatadine UNIMED PHARMA
4. Galimas šalutinis poveikis
5. Kaip laikyti Olopatadine UNIMED PHARMA
6. Pakuotės turinys ir kita informacija


1. Kas yra Olopatadine UNIMED PHARMA ir kam jis vartojamas

Olopatadine UNIMED PHARMA vartojamas sezoninio alerginio konjunktyvito požymiams ir simptomams gydyti.

Alerginis konjunktyvitas. Kai kurios medžiagos (alergenai), pavyzdžiui, žiedadulkės, namų dulkės arba gyvūnų kailis, gali sukelti alergines reakcijas, pasireiškiančias akių niežėjimu, paraudimu ir paviršiaus paburkimu.

Olopatadine UNIMED PHARMA yra vaistas akių alergijai gydyti. Jis mažina alerginės reakcijos intensyvumą.

Olopatadine UNIMED PHARMA yra skirtas suaugusiesiems, paaugliams nuo 12 iki 18 metų ir vaikams nuo 3 iki 12 metų.

Olopatadine UNIMED PHARMA yra sterilus tirpalas, kuriame nėra konservantų.


2. Kas žinotina prieš vartojant Olopatadine UNIMED PHARMA

Olopatadine UNIMED PHARMA vartoti draudžiama
· jeigu yra alergija olopatadinui arba bet kuriai pagalbinei šio vaisto medžiagai (jos išvardytos 6 skyriuje).

Įspėjimai ir atsargumo priemonės
Pasitarkite su gydytoju arba vaistininku, prieš pradėdami vartoti Olopatadine UNIMED PHARMA.

Pasitarkite su gydytoju, jei gydymo Olopatadine UNIMED PHARMA metu pasireiškia nepageidaujami reiškiniai akims, pvz., akių dirginimas, skausmas, paraudimas ar regėjimo pasikeitimas, ar Jūsų būklė pablogėja.

Jei yra buvęs kontaktinis padidėjęs jautrumas sidabrui, šio vaisto vartoti negalima, nes lašinamuose lašuose gali būti iš talpyklės dangtelio patekusio sidabro pėdsakų.

Nešiojantiems kontaktinius lęšius
Jei nešiojate kontaktinius lęšius, prieš akių lašų vartojimą kontaktinius lęšius reikia išimti ir vėl juos galima įdėti ne anksčiau kaip po 15 minučių.

Vaikams
Jaunesniems kaip 3 metų vaikams Olopatadine UNIMED PHARMA vartoti negalima. Šio vaisto nelašinkite jaunesniems kaip 3 metų vaikams, kadangi nėra jų gydymo saugumą ir veiksmingumą patvirtinančių duomenų.

Kiti vaistai ir Olopatadine UNIMED PHARMA
Jeigu vartojate ar neseniai vartojote kitų vaistų arba dėl to nesate tikri, apie tai pasakykite gydytojui arba vaistininkui.

Jei tuo pat metu vartojate ir kitų akių lašų ar akių tepalo, tarp kiekvieno vaisto vartojimo reikia daryti 5 minučių pertrauką. Akių tepalą reikia vartoti paskutinį.

Olopatadine UNIMED PHARMA vartojimas su maistu ir gėrimais
Kadangi vaistas yra akių tirpalas, jo vartojimas nesusijęs su maistu ir gėrimais.

Nėštumas, žindymo laikotarpis ir vaisingumas
Jeigu esate nėščia, žindote kūdikį, manote, kad galbūt esate nėščia arba planuojate pastoti, tai prieš vartodama šį vaistą pasitarkite su gydytoju arba vaistininku.

Nėštumo ir žindymo laikotarpiu Olopatadine UNIMED PHARMA vartoti negalima. Prieš šio vaisto vartojimą pasitarkite su gydytoju.

Vairavimas ir mechanizmų valdymas
Įsilašinus Olopatadine UNIMED PHARMA gali atsirasti laikinas matomo vaizdo neryškumas. Kol toks poveikis neišnyksta, vairuoti ir valdyti mechanizmų negalima.

Olopatadine UNIMED PHARMA sudėtyje yra fosfatinių buferių
Kiekviename šio vaisto 1 ml yra 2,991 mg dinatrio fosfato dodekahidrato (atitinka 0,80 mg fosfatų 1 ml tirpalo).
Jeigu Jums yra akies priekinę dalį gaubiančio skaidraus sluoksnio (ragenos) sunkių pažeidimų, labai retais atvejais fosfatai gali sukelti drumzlinus ragenos plotelius dėl gydymo metu susiformavusių kalcio nuosėdų.


3. Kaip vartoti Olopatadine UNIMED PHARMA

Visada vartokite šį vaistą tiksliai, kaip nurodė gydytojas. Jeigu abejojate, kreipkitės į gydytoją arba vaistininką.

Rekomenduojama dozė yra po vieną lašą į vieną arba abi akis du kartus per parą – rytą ir vakare.

Taip vartokite, jei gydytojas nenurodė kitaip. Lašinkitės Olopatadine UNIMED PHARMA į abi akis tik jei gydytojas taip nurodė. Jis pasakys, kaip ilgai vartoti vaistą.

Olopatadine UNIMED PHARMA galima vartoti tik kaip akių lašus. 

Naudojimo instrukcija

1. Nusiplaukite rankas ir patogiai atsisėskite.
2. Nusukite buteliuko dangtelį. Jei nuėmus dangtelį jo žiedas yra laisvas, jį prieš vaisto vartojimą nuimkite.

3. Apverstą buteliuką laikykite nykščiu ir kitais pirštais.
4. Atloškite galvą. Pirštu švelniai patraukite žemyn pažeistos akies apatinį voką.

5. Lašintuvo galiuką prikiškite netoli akies taip, kad jis neliestų akies ir aplinkinių sričių.
6. Buteliuką švelniai suspauskite, kad į akį įkristų vienas lašas, tada atleiskite apatinį voką. 
Žinokite, kad tarp buteliuko suspaudimo ir lašo iškritimo gali praeiti kelios sekundės.
Buteliuko negalima spausti per stipriai.

7. Pirštu prispauskite pažeistos akies kampą prie nosies. Palaikykite 1 minutę, tuo metu būkite užsimerkę.

8. Visus veiksmus pakartokite į kitą akį, jei taip nurodė gydytojas.

9. Po panaudojimo apverstą buteliuką reikia pakratyti (neliečiant lašintuvo galiuko), kad nuo galiuko nulašėtų likęs skystis. Tai būtina siekiant užtikrinti akių lašų sterilumą ir palengvinti kito lašo lašinimą vėlesnio vartojimo metu.
[image: obrazok 2]

10. Po panaudojimo buteliuką nedelsdami sandariai uždarykite.

Ką daryti pavartojus per didelę Olopatadine UNIMED PHARMA dozę
Praplaukite akis šiltu vandeniu. Daugiau nesilašinkite, kol neateis įprastinis laikas kitai vaisto dozei.

Pamiršus pavartoti Olopatadine UNIMED PHARMA
Įsilašinkite vieną lašą, kai tik prisiminsite, tolesnes dozes vartokite įprastu laiku.
Jei jau beveik laikas vartoti kitą dozę, pamirštą dozę praleiskite ir toliau vaistą vartokite įprastu laiku.
Negalima vartoti dvigubos dozės norint kompensuoti praleistą dozę.

Nustojus vartoti Olopatadine UNIMED PHARMA
Nenutraukite šio vaisto vartojimo nepasitarę su gydytoju.

Jeigu kiltų daugiau klausimų dėl šio vaisto vartojimo, kreipkitės į gydytoją arba vaistininką.


4. Galimas šalutinis poveikis

Šis vaistas, kaip ir visi kiti, gali sukelti šalutinį poveikį, nors jis pasireiškia ne visiems žmonėms.

Vartojant šio vaisto pastebėtas toliau išvardytas šalutinis poveikis.

Dažni šalutinio poveikio reiškiniai (gali pasireikšti rečiau kaip 1 iš 10 asmenų)
Poveikis akims: akies skausmas, dirginimas, sausmė, nenormalus pojūtis, diskomfortas.
Bendras šalutinis poveikis: galvos skausmas, nuovargis, nosies džiūvimas, blogas skonis.

Nedažni šalutinio poveikio reiškiniai (gali pasireikšti rečiau kaip 1 iš 100 asmenų)
Poveikis akims: neryškus matomas vaizdas, susilpnėjęs arba pakitęs regėjimas, ragenos pažeidimas, akies paviršiaus uždegimas su paviršiaus pažeidimu arba be jo, junginių uždegimas arba infekcija, išskyros iš akių, jautrumas šviesai, sustiprėjęs ašarojimas, akies niežėjimas, paraudimas, voko pažeidimas, niežėjimas, paraudimas, pabrinkimas arba plutelės susidarymas ant voko krašto.
Bendras šalutinis poveikis: sutrikę arba susilpnėję jutimai, svaigulys, sloga, sausa oda, odos uždegimas.

Šalutinio poveikio reiškiniai, kurių dažnis nežinomas (negali būti apskaičiuotas pagal turimus duomenis)
Poveikis akims: akies patinimas, ragenos patinimas, vyzdžių dydžio pokytis.
Bendras šalutinis poveikis: dusulys, sustiprėję alergijos simptomai, veido pabrinkimas, mieguistumas, bendras silpnumas, pykinimas, vėmimas, veido ančių (sinusų) infekcija, odos paraudimas ir niežėjimas.

Labai retai pacientams, kuriems buvo sunkus skaidraus priekinio akies sluoksnio (ragenos) pažeidimas, gydymo metu dėl kalcio nuosėdų atsirado drumstų ragenos dėmių.

Pranešimas apie šalutinį poveikį
Jeigu pasireiškė šalutinis poveikis, įskaitant šiame lapelyje nenurodytą, pasakykite gydytojui arba vaistininkui. Pranešimą apie šalutinį poveikį galite užpildyti ir pateikti Valstybinės vaistų kontrolės tarnybos prie Lietuvos Respublikos sveikatos apsaugos ministerijos tinklalapyje https://vvkt.lrv.lt/lt/ nurodytais būdais arba paskambinti nemokamu telefonu 8 800 73 568. Pranešdami apie šalutinį poveikį galite mums padėti gauti daugiau informacijos apie šio vaisto saugumą.


5. Kaip laikyti Olopatadine UNIMED PHARMA

Šį vaistą laikykite vaikams nepastebimoje ir nepasiekiamoje vietoje.

Laikyti ne aukštesnėje kaip 25 °C temperatūroje.
Negalima šaldyti ar užšaldyti.

Ant buteliuko etiketės ir dėžutės po „EXP“ nurodytam tinkamumo laikui pasibaigus, šio vaisto vartoti negalima. Vaistas tinkamas vartoti iki paskutinės nurodyto mėnesio dienos.

Nevartokite šio vaisto, jei pradėdami naudoti naują buteliuką pastebėsite, kad aplink užsukamąjį dangtelį nėra plastikinės plėvelės arba ji yra pažeista. Tokiais atvejais vaistą grąžinkite į vaistinę.

Po pirmojo atidarymo negalima vartoti ilgiau kaip 8 savaites. Po panaudojimo buteliuką nedelsdami uždarykite.

Vaistų negalima išmesti į kanalizaciją arba su buitinėmis atliekomis. Kaip išmesti nereikalingus vaistus, klauskite vaistininko. Šios priemonės padės apsaugoti aplinką.


6. Pakuotės turinys ir kita informacija

Olopatadine UNIMED PHARMA sudėtis
· Veiklioji medžiaga yra olopatadinas. 1 ml tirpalo yra 1 mg olopatadino (atitinka 1,11 mg olopatadino hidrochlorido). Viename laše tirpalo yra 30 mikrogramų olopatadino (atitinka 33,3 mikrogramo olopatadino hidrochlorido).
· Pagalbinės medžiagos yra natrio chloridas, dinatrio fosfatas dodekahidratas (E339), vandenilio chlorido rūgštis ir (arba) natrio hidroksidas (pH reguliuoti) bei injekcinis vanduo.

Olopatadine UNIMED PHARMA išvaizda ir kiekis pakuotėje
Olopatadine UNIMED PHARMA yra skaidrus ir bespalvis skystis (tirpalas), kuriame nėra konservantų. Jis tiekiamas pakuotėje po vieną 5 ml, 10 ml arba po tris 5 ml polipropileno buteliuką (-us) su „Novelia“ lašintuvu ir užsukamuoju polietileno dangteliu su apsauginiu žiedu. 

Gali būti tiekiamos ne visų dydžių pakuotės.

Registruotojas
UNIMED PHARMA, spol. s r.o.
Oriešková 11
821 05 Bratislava
Slovakija

Gamintojas
UNIMED PHARMA, spol. s r.o.
Račianska 155
831 53 Bratislava
Slovakija

Jeigu apie šį vaistą norite sužinoti daugiau, kreipkitės į vietinį registruotojo atstovą:

UNIMED PHARMA, spol. s r.o. atstovybė
P. Vileišio g. 18
LT-10306 Vilnius
Tel. +370 686 92060
info@unimedpharma.lt

Šis vaistas Europos ekonominės erdvės valstybėse narėse registruotas tokiais pavadinimais:

Bulgarija	Олопатадин УНИМЕД ФАРМА 1 mg/ml капки за очи, разтвор
Čekija, Estija, Lenkija	Olopatadine UNIMED PHARMA 
Kroatija	Olopatadin UNIMED PHARMA 1 mg/ml kapi za oko, otopina
Latvija	Olopatadine UNIMED PHARMA 1 mg/ml acu pilieni, šķīdums 
Lietuva	Olopatadine UNIMED PHARMA 1 mg/ml akių lašai (tirpalas)
Vengrija	Olopatadine UNIMED PHARMA 1 mg/ml oldatos szemcsepp
Austrija	Olopatadin UNIMED PHARMA 1 mg/ml Augentropfen, Lösung
Rumunija	Olopatadină UNIMED PHARMA 1 mg/ml picături oftalmice, soluţie
Slovakija	Olopatadine UNIMED PHARMA 1 mg/ml očná roztoková instilácia
Slovėnija	Olopatadin UNIMED PHARMA kapljice za oko, raztopina


Šis pakuotės lapelis paskutinį kartą peržiūrėtas 2025-04-16.

Išsami informacija apie šį vaistą pateikiama Valstybinės vaistų kontrolės tarnybos prie Lietuvos Respublikos sveikatos apsaugos ministerijos tinklalapyje https://vvkt.lrv.lt/lt/.

